## L’IVC presenta una programació de didàctica audiovisual per als centres educatius afectats per la riuada

*** Les huit sessions programades fins al 18 de desembre se celebraran en els cines CINESA del Centre Comercial Bonaire d’Aldaia
* Les sessions són gratuïtes i la programació està dirigida a tots els nivells del sistema educatiu**

La Conselleria d’Educació, Cultura, Universitats i Ocupació, a través de l’Institut Valencià de Cultura, presenta una programació especial de didàctica de cine de la Filmoteca Valenciana per a este curs escolar, que està dirigida als centres educatius de les poblacions valencianes afectades per la riuada del 29 d’octubre de 2024.

El director general de l’IVC, Álvaro López Jamar, ha assenyalat que, des de l’IVC, “som conscients de les dificultats dels centres educatius afectats per la riuada per a poder participar en les activitats didàctiques programades durant este curs escolar per la Filmoteca Valenciana en la seu de l’edifici Rialto”.

“Per això, hem dissenyat una programació especial per a estos centres educatius, les sessions de la qual es realitzaran en els cines CINESA, situats en el Centre Comercial Bonaire a Aldaia, una de les poblacions afectades per les inundacions de l’any passat”, ha afegit.

Álvaro López-Jamar també ha indicat que l’objectiu d’esta iniciativa és “aproximar a l’alumnat dels centres educatius afectats per la riuada la programació de didàctica audiovisual de la Filmoteca Valenciana. Estes sessions tenen el propòsit de donar a conéixer la història, el llenguatge i les tècniques cinematogràfiques, però també les activitats de la Filmoteca Valenciana i el seu paper fonamental en la recuperació, conservació i promoció de l’audiovisual valencià”.

Les sessions són gratuïtes i es faran en horari escolar, a les 10:30 hores. S’ha previst l’opció de disposar de transport per a facilitar l’assistència de l’alumnat dels centres educatius que estiguen interessats.

**Projeccions en novembre**

Les sessions s’inicien el dimarts 11 de novembre, amb la projecció del documental valencià *Domingo Domingo* (2023), dirigit per Laura García Andreu i produït per Suica Films. La projecció està destinada a alumnes de Batxillerat i Secundària.

El dimarts 18 de novembre es projecta el llargmetratge d’animació canadenca *¡Hola, Frida!* (2025), dirigit per Karine Vézina i André Kadi, sobre la pintora mexicana Frida Kahlo. La projecció està destinada a l’alumnat de Primària.

El dijous 27 de novembre es projecta el clàssic *Temps moderns* (1936), de Charles Chaplin. La projecció està destinada a alumnes de Batxillerat i Secundària.

**Projeccions en desembre**

El dimarts, 2 de desembre, es projecta el llargmetratge valencià d’animació *El tesoro de barracuda*, dirigit per Adrián García i produït per Hampa Studio. La projecció està destinada a l’alumnat de Primària.

El dijous, 4 de desembre, es projecta *El hombre elefante* (1980) de David Lynch. La projecció està destinada a alumnes de Batxillerat i Secundària.

El dimarts, 9 de desembre, es projecta la pel·lícula índia *La última película* (2021), de Pan Nalin. La projecció està destinada a l’alumnat de tercer cicle de Primària i 1r d’ESO.

Així mateix, el dimarts 16 de desembre, es projecta el llargmetratge d’animació txec *Mi vida a lo grande* (2024), de Kristina Dufková. La projecció està destinada a l’alumnat de tercer cicle de Primària i 1r i 2n d’ESO.

Les sessions conclouen el dijous, 18 de desembre, amb la projecció del llargmetratge d’animació *Robot Dreams* (2023), de Pablo Berger. La projecció està destinada a l’alumnat de tercer cicle de Primària i 1r d’ESO.

La programació completa es pot consultar en la web de l’IVC, dins de l’apartat de didàctica. Les inscripcions s’han de fer per part del professorat en l’adreça electrònica [didactica\_audiovisual@ivc.gva.es](http://didactica_audiovisual@ivc.gva.es). El telèfon de contacte és 962 753 492 i el WhatsApp 660 123 438. L’horari d’atenció és de 09:30 hores fins a 14:30 hores.

Fecha: 08/11/2025